“Sahro oltini” O‘zbekiston-Kanada qo‘shma korxonasini tashkil etish to‘g‘risida

Ilg‘or texnologiyalar va xorijiy investitsiyalarni jalb etish yo‘li bilan O‘zbekiston Respublikasining mineral-xomashyo bazasini kengaytirish hamda asl va rangli metallar ishlab chiqarishni ko‘paytirish maqsadida Vazirlar Mahkamasi qaror qiladi:
 1. O‘zbekiston Respublikasi Davlat geologiya va mineral resurslar qo‘mitasining Kanadaning “Sentral Eyjen Gold” kompaniyasi bilan hamkorlikda geologiya-qidiruv ishlarini amalga oshirish bo‘yicha va ijobiy natijalar olingan taqdirda, asl va rangli metallar qazib chiqarish bo‘yicha “Sahro oltini” qo‘shma korxonasini tashkil etish to‘g‘risidagi taklifi qabul qilinsin.
 2. Qo‘shma korxona yopiq turdagi aksiyadorlik jamiyati shaklida tashkil etilishiga va ulushlarning 1-ilovaga muvofiq tartibda quyidagicha taqsimlanishiga rozilik berilsin: O‘zbekiston tomoni — 51 foiz, shu jumladan Davlat geologiya qo‘mitasi — 25,5 foiz, “Qiziltepageologiya” davlat geologiya korxonasi — 25,5 foiz, Kanada tomoni — 49 foiz.
 Geologiya-qidiruv ishlarini mablag‘ bilan ta’minlash to‘liq Kanada tomoni hisobidan tavakkalchilik shartlarida amalga oshirilishi ma’lumot uchun qabul qilinsin.
 3. Quyidagilar qo‘shma korxonaning asosiy vazifalari etib belgilansin:
 janubiy-g‘arbiy Qizilqumdagi Quljuqtov tog‘i doirasida, tomonlar kelishgan hududda oltin, kumush va rangli metallar konlarini qidirish va qazib chiqarish;
 aniqlangan konlarni o‘zlashtirishning tijorat va texnik maqsadga muvofiqligini tasdiqlash uchun texnik-iqtisodiy asoslashlarni tuzish;
 tomonlar loyihaning texnik-iqtisodiy asoslashini ma’qullashgandan hamda kompleks ekspertizadan o‘tkazishgandan so‘ng aniqlangan konlardan oltin, kumush va rangli metallarni qazib olish va ishlab chiqarish.
 Kelishilgan hududda geologiya-qidiruv ishlari chog‘ida salbiy natijalar olingan taqdirda “Sahro oltini” qo‘shma korxonasiga O‘zbekiston qonunchiligida belgilangan tartibda qulayligi ushbu qarorda belgilanganidan kam bo‘lmagan shartlarda geologiya-qidiruv ishlarini o‘tkazish uchun, keyinchalik O‘zbekiston tomonining ulushini ko‘paytirgan va ustav jamg‘armasini qayta hisoblagan holda, boshqa hududni berish kafolatlansin.
 4. Belgilansinki:
 geologiya-qidiruv ishlarining olib borilishiga qarab, biroq ko‘pi bilan uch yildan so‘ng “Sahro oltini” qo‘shma korxonasi geologiya-qidiruv ishlarini davom ettirish maqsadi bo‘lmagan maydonlarni bo‘shatishga majburdir;
 geologiya-qidiruv ishlarining umumiy davom etish davri — ko‘pi bilan 5 yil;
 keyinchalik geologiya-qidiruv ishlarini amalga oshirish uchun qiziqish uyg‘otuvchi hududlar aniqlangan taqdirda “Sahro oltini” qo‘shma korxonasiga shu hududlar doirasida yana 5 yilgacha ishlarni davom ettirish imkoniyati beriladi.
 5. “Sahro oltini” qo‘shma korxonasiga quyidagi huquqlar berilsin:
 tomonlar kelishgan hududlar doirasida geologiya-qidiruv ishlarini olib borishga eksklyuziv huquq;
 ushbu hududda aniqlangan konlardan istalganida 30 yil mobaynida qazishga eksklyuziv huquq;
 konlarni qazishda olingan oltin, kumush va boshqa rangli metallarni O‘zbekiston Respublikasida ham, chet mamlakatlarda ham jahon narxlari bo‘yicha erkin almashtiriladigan valyutaga to‘liq hajmda sotish;
 O‘zbekiston Respublikasi banklarida, shuningdek xorijiy banklarda xorijiy valyutada schyotlar ochish, O‘zbekiston Respublikasi Markaziy banki tomonidan belgilangan tartibda xorijiy bank schyotlaridan chet el valyutasini olish, ulardan foydalanish va ularni saqlash, bunga mahsulot sotishdan tushgan daromad ham kiradi;
 kreditlar, shu jumladan, erkin almashtiriladigan valyutada kreditlar, bunga aksiyadorlar kreditlari ham kiradi, olish va ularni to‘lash, O‘zbekiston Respublikasi qonunchiligiga muvofiq ushbu kreditlarni qo‘shma korxona mulki bilan ta’minlash;
 O‘zbekiston Respublikasi tashkilotlarida, shu jumladan, xorijda sug‘urtani amalga oshirish;
 ustav sarmoyasini AQSh dollarida belgilash;
 hisobot davri yakunlari bo‘yicha so‘mga qayta hisoblagan holda AQSh dollarida buxgalterlik hisobini yuritish va hisobot taqdim etish.
 6. “Sahro oltini” qo‘shma korxonasiga 2-ilovaga muvofiq imtiyozlar berilsin.
 7. O‘zbekiston Respublikasida soliq qonunchiligi “Sahro oltini” qo‘shma korxonasining faoliyat ko‘rsatish sharoitlarini yomonlashtirgan tarzda o‘zgargan taqdirda sanoat yo‘li bilan mahsulot ishlab chiqarish boshlangan vaqtdan e’tiboran 10 yil mobaynida ushbu qaror qabul qilingan vaqtda amalda bo‘lgan qonunlar va boshqa normativ hujjatlar qo‘llansin.
 8. “Sahro oltini” loyihasi O‘zbekiston Respublikasining 1997-yilgi Investitsiya dasturiga kiritilganligi ma’lumot uchun qabul qilinsin.
 O‘zbekiston Respublikasi Makroiqtisodiyot va statistika vazirligi qo‘shma korxona tomonidan geologiya-qidiruv ishlarining amalga oshirilishiga ko‘ra ushbu loyihani keyingi yillardagi Investitsiya dasturiga kiritish masalasini belgilangan tartibda ko‘rib chiqsin.
 9 O‘zbekiston Respublikasi Moliya vazirligi “Sahro oltini” qo‘shma korxonasi uchun soliqqa tortish, buxgalteriya hisobi va hisobotini yuritish tartibini bir oy muddatda ishlab chiqsin va tasdiqlasin.
 10. Mazkur qarorning bajarilishini nazorat qilish Bosh vazir O‘. T. Sultonov zimmasiga yuklansin.
 “Sahro oltini” qo‘shma korxonasi quyidagilardan ozod qilinsin:
 geologiya-qidiruv ishlarini amalga oshirish, texnik-iqtisodiy asoslashlarni tuzish, ishlab chiqarishni qurish, tayyorlash va o‘zlashtirish davrida O‘zbekiston Respublikasi hududida amalda bo‘lgan soliqlar, ajratmalar va to‘lovlarning barcha turlaridan;
 sanoat mahsuloti chiqarish boshlangandan e’tiboran 7 yil mobaynida foyda solig‘i to‘lashdan. Ushbu davr o‘tgandan keyin foyda solig‘i 16 foiz miqdorida belgilansin;
 mulk solig‘i to‘lashdan;
 sanoat mahsuloti chiqarishning butun davrida qo‘shma korxona ehtiyojlari uchun asbob-uskuna va material resurslari importiga va tayyor mahsulot eksportiga boj poshlinalari to‘lashdan;
 qo‘shma korxonaning xorijiy qatnashchilari dividendlari bo‘yicha daromadlarni chet mamlakatga o‘tkazishda daromad soliqlari to‘lashdan.
 Foyda va qatnashchilar dividendlari bo‘yicha soliqlarni qo‘shma korxona erkin almashtiriladigan valyutada to‘laydi.